SKRIFTLIG FORESPØRGSEL E-3144/00

af Cristiana Muscardini (UEN) til Kommissionen

(6. oktober 2000)

Om: Fri bevægelighed for europæiske flyveledere

Der henvises til følgende:

- punkt h) i Rådets resolution af 18. juli 1989(1),

- artikel 1 i forslag til direktiv om gensidig anerkendelse af personcertifikater, der giver adgang til udøvelse af funktioner i civil luftfart (KOM(89) 472(2) og KOM(91) 222(3)), som omfatter flyveledererhvervet,

- udtalelse om dette forslag fra Det Økonomiske og Sociale Udvalg (14.3.1990)(4) og udtalelse fra Europa-Parlamentet (beslutning af 12.10.1990)(5),

- direktiv 91/670/EØF(6), som bl.a. fjerner flyveledererhvervet fra listen over funktioner i luftfart,

- punkt P i EP's beslutning af 18.9.1992(7), som fordømmer Rådets fremgangsmåde,

- punkt 24 i hvidbog om styring af lufttrafikken (KOM(96) 57), hvori Kommissionen udtrykker håb om at fremme den fri bevægelighed for det personale, der udøver flyvelederfunktionen,

- i mangel af et specifikt direktiv om anerkendelse af dette erhverv bør man anvende den generelle ordning vedrørende anerkendelse af eksamensbeviser (89/48(8) og 92/51(9)) på betingelse af, at der er fastsat regler i værtslandet for det erhverv, der kræves anerkendt,

- medlemsstaterne er af indre politiske årsager ofte tilbøjelige til at forsøge at undgå at gennemføre direktivet, for så vidt angår flyvelederne, også selv om der er fastsat regler for dette erhverv i deres retssystemer,

- sagen om en italiensk flyveleder (Lorenzo Vincenzi), som de spanske myndigheder nægtede tilladelse til at indsende en ansøgning om anerkendelse af hans eksamensbeviser, idet de hævdede, at der ikke forelå nogen regler og forskrifter for det pågældende erhverv,

- den fri bevægelighed inden for dette erhverv er således stadig umulig på det europæiske indre marked.

1. Kan Kommissionen finde ud af, om der er fastsat regler for flyveledererhvervet i Spanien?

2. Hvilke foranstaltninger agter den at træffe for at sikre den fri bevægelighed for de europæiske flyveledere?

3. Kan Kommissionen ikke fastlægge nogle harmoniserede regler vedrørende uddannelse af flyveledere og udstedelse af flyvelederlicenser, således at dette erhverv kan falde ind under anvendelsesområdet for direktiv 91/670/EØF?

4. Hvilke initiativer agter den at tage for at tvinge staterne til at gennemføre den almindelige anerkendelsesordning?

(1) EFT C 189 af 26.7.1989, s. 3.

(2) EFT C 10 af 16.1.1990, s. 12.

(3) EFT C 175 af 6.7.1991, s. 14.

(4) EFT C 124 af 21.5.1990, s. 18.

(5) EFT C 284 af 12.11.1990, s. 198.

(6) EFT L 373 af 31.12.1991, s. 21.

(7) EFT C 284 af 2.11.1992, s. 170.

(8) EFT L 19 af 24.1.1989, s. 16.

(9) EFT L 209 af 24.7.1992, s. 25.

Svar afgivet på Kommissionens vegne af Frederik Bolkestein

(7. november 2000)

Da der ikke findes noget særligt direktiv om flyveledererhvervet, er dette, som det ærede parlamentsmedlem ganske rigtigt påpeger, omfattet af enten Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed eller af Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser (til supplering af direktiv 89/48/EØF), alt efter hvilket uddannelsesniveau der kræves i medlemsstaterne, og for så vidt erhvervet er lovreguleret i værtslandet.

Kommissionen er bekendt med den sag, det ærede parlamentsmedlem henviser til, og er i gang med at behandle en klage, den har modtaget i den forbindelse.

Ifølge de oplysninger, Kommissionen råder over, kræves der i henhold til gældende spansk lovgivning visse erhvervsmæssige kvalifikationer for at kunne optage og udøve flyveledererhvervet. Det fremgår af Real Decreto (kongelig anordning) 3/1998 af 9. januar 1998. Følgelig finder Kommissionen, at der er tale om et erhverv, som er lovreguleret i Spanien.

Flyveledererhvervet er imidlertid ikke opført på listen over lovregulerede erhverv i Spanien i bilag I til Real Decreto 1665/1991 eller i bilag IV til Real Decreto 1396/1995, ændret ved Real Decreto 1754/1998 af 31. juli 1998, der udgør den almindelige ramme for gennemførelse af direktiv 89/48/EØF og 92/51/EØF. I øvrigt indeholder den spanske lovgivning om erhvervet, så vidt Kommissionen er underrettet, ingen bestemmelser om anerkendelse af erhvervsmæssige kvalifikationer opnået i andre medlemsstater.

Kommissionen har indledt en overtrædelsesprocedure mod Spanien. Der er foreløbig blevet sendt en åbningsskrivelse til medlemsstaten. På baggrund af de bemærkninger, som den spanske regering måtte fremsætte, forbeholder Kommissionen sig retten til at afgive en begrundet udtalelse med henblik på at få denne medlemsstats lovgivning bragt i overensstemmelse med den almindelige ordning for anerkendelse af erhvervsmæssige kvalifikationer.